TOPทุ่มเอทานอล680ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — TOP ทุ่ม 680 ล้านซื้อหุ้นบริษัท ทรัพย์ทิพย์ 50% รุกธุรกิจเอทานอล หวังผลตอบแทนเกิน 15% ผลงานไตรมาสแรกกำไร 2,000 ล้าน วูบ 14%
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า คณะกรรมการมีมติอนุมัติให้บริษัทย่อยคือ ไทยออยล์เอทานอล ซื้อหุ้นบริษัท ทรัพย์ทิพย์ ในสัดส่วน 50% หรือจำนวน 4 ล้านหุ้น เป็นเงินลงทุน 680 ล้านบาท 
สำหรับผลตอบแทนจากการลงทุนครั้งนี้ คาดจะได้มากกว่า 15% และจะรับรู้เป็นรายได้ทันที ส่วนการร่วมทุนจะเอื้อโอกาสทางธุรกิจที่เกี่ยวข้องกับการกลั่นน้ำมันเชื้อเพลิง และยังเป็นการลงทุนด้านพลังงานทางเลือกซึ่งเป็นกลยุทธ์ทางธุรกิจของบริษัท
ทั้งนี้ บริษัท ทรัพย์ทิพย์ เป็นบริษัทในเครือทรัพย์สถาพร ซึ่งเป็นหนึ่งใน 5 ของผู้ส่งออกมันสำปะหลังรายใหญ่ที่สุดในประเทศไทย และบริษัท ทรัพย์ทิพย์ ประกอบกิจการผลิตสารเอทานอลเพื่อผสมเป็นเชื้อเพลิง มีกำลังการผลิต 2 แสนลิตรต่อวัน หรือประมาณ 66 ล้านลิตรต่อปี โดยใช้มันสำปะหลังเป็นวัตถุดิบ 
นอกจากนี้ บริษัทได้เสนอขายหุ้นกู้จำนวน 3,000 ล้านบาท อายุ 12 ปี กำหนดจ่ายดอกเบี้ย 4.80% ต่อปี 
สำหรับผลดำเนินงานงวดไตรมาสแรก ปี 2553 มีกำไรสุทธิ 2,044.19 ล้านบาท มีกำไรต่อหุ้น 0.98 บาท ลดลง 14.15% จากงวดเดียวกันของปีก่อน ที่มีกำไรสุทธิ 2,381.33 ล้านบาท มีกำไรต่อหุ้น 1.12 บาท